Pětr Šěrach

Pětr Šěrach ( Peter Schirach; * 29. junija 1656 w Křidole, † 21. oktobra 1727 w Chrjebi) bě serbski ewangelski farar, magister a zakitowar serbskeje rěče.

Narodźi so jako syn Křidołskeho bura a šołty a wopytowaše wšelakore šule w Kamjencu, Drježdźanach, Mišnje, Kamjenicy a Schneebergu kaž tež gymnazij w Šwikawje. 1678 zahajeny studij teologije w Lipsku dyrbi dla bližaceho so mora wopušćić. Po nawróće do Łužicy dźěła najprjedy jako domjacy wučer w zemjanskich swójbach a wot 1686 jako farar w Chrjebi.

W lěće 1717 wuda Warichiusowy katechizm znowa a wuzběhny w předsłowje Von der wendischen Sprach wuznam serbšćiny za wědomosć. 

Šěrach wobknježeše hebrejšćinu a zaběraše so přidatnje z astronomiju a matematiku. 

 Swójba 
Jako nan Hadama Zachariasa a Křesćana Bohuchwała Šěrachec płaći jako wótc a prěni znaty čłon Šěrachec fararskeje swójby, kotraž so z jeho wnukom Bohuchwałom Benediktom do zemjanstwa pozběhny. Tamny wnuk Hadam Bohuchwał płaći jako załožer pčołarskeje wědomosće we Łužicy. Dalšej potomnikaj Pětra Šěracha staj nacionalsocialistiski politikar Baldur von Schirach (1907–74) a prawiznik-spisowaćel Ferdinand von Schirach (* 1964).

 Žórło 

Kategorija:Rodź. 1656
Kategorija:Zemr. 1727
Kategorija:Serb
Kategorija:Muž
Kategorija:Ewangelsko-lutherski farar
Kategorija:Awtor
Kategorija:Wosoba (Chrjebja)
Kategorija:Literatura (18. lětstotk)